Il retg dals utschels – grond sco in polesch

Da Felix Giger

A Casti devi in utschè che vegniva numnà il retg digls utscheals. L'utschè exista anc oz, ma il num vegn ad esser ì a perder. L'idea ch'i sa tractava dal tschess che fa ses rudels aut en l'aria vegn immediat, ma ella è sbagliada. Da Sevgein avain nus infurmaziuns exactas: "Il polischet ei il retg dils utschals". Questa idea è cuntegnida en il num raiet da Tschierv, rain da Müstair ed en il tudestg Zaunkönig, en il franzos roitelet ed en il spagnol reyezuelo. Gia la "Canzun dils utschels" da 1762, da la quala nus avain gia udì differentas giadas en quest lieu, al titulescha da retg ("ilg polisch, ilg reg dils utschels").
Ma la gronda part dals nums rumantschs na resplenda blera regularitad, il cuntrari. En grondas parts da la Surselva e dal Grischun central numnan ins l'utschè simplamain polesch u utschè polesch, u pli frequentamain poleschet, resp. polischet/polschet sco a Fex e Sta. Maria, en quasi l'entira Engiadina polschin u polaschin. Il motiv da la denominaziun è la cumparsa da l'utschè che n'è betg bler pli gronda che quella d'in polesch. Ina varianta forsa umoristica da polesch è il tschetschapolisch da Lumneins (Zignau).
La pitschnezza da l'utschè ha er schendrà ils bels nums ladins nusch, nuschin, nuschina, documentads a Tschlin, Scuol, La Punt e Schlarigna. In num charin che sa basa sin il medem motiv da denominaziun è la brümbla (die Pflaume), attestada dal vocabulari da Pallioppi. A Samagnun conuschevan ins l'expressiun la ghirbla. L'origin dal pled n'è betg conuschent. Forsa sa basa el sin il tudestg Wirbel, che ha dà il sursilvan uerbel (agil, viv), e signifitgescha l'agila, quai che sa cunfaschess bain cun il cumportament da l'utschè che viva spezialmain en il chagliom bass e siglia instancablamain d'in rom a l'auter. Quai è era la raschun pertge ch'el ha survegnì il num utschi dalla roma ad Alvaschagn.
Danunder vegn il zunschlifarle da Domat? Dal tudestg svizzer Zunschlüpferli (=Zaunschlüfper), in num derasà per Zaunkönig. Il num tudestg Zaunkönig ha ina istorgia interessanta. El è ina cruschada dal tudestg medieval zunslüpfel (=Zaunschlüpfer) cul tudestg medieval küniclin (=Königlein) che è ina translaziun verbala dal num latin da l'utschè REGULUS il pitschen retg. Il motiv pertge ch'ils Romans l'han numnà uschia, na san ins betg. Ins suppona ch'i sa tractia d'ina veglia cretta superstiziusa. Ina veglia legenda raquinta ch'il poleschet haja gudagnà la concurrenza da sgular cun l'evla. Fatg èsi che nums cun retgs èn derasads en l'entira Italia: re castagnet, re d'uscei, re di macchia, reatel, reatin ed en Frontscha: reiet, roitel, roitelet, roitillon etc. Er en territori tudestg sa numnava el Nesselkönig, Dornkönig, Mäusekönig, Schneekönig, Winterkönig, Königlein, Chünigli. Pli tard è il num REGULUS vegnì applitgà da la terminologia scientifica per las spezias da Goldhähnchen, las qualas ils amaturs e spezialists rumantschs han numnà reighel (<REGULUS), retgottel (<retg, tenor il franzos roitelet), chödin, chöttelin, giallin (<chöd resp. gial, tenor il tudestg Hähnchen), cristalet (<crestal), tistel (<Distelfink) e mellening.
Dal poleschet cartev'ins ch'el annunzia trid'aura. Casti: "Sch'il retg digls utscheals vign dantuorn, schi vignigl freid." Tschierv: "Chur cha'l raiet vegn cunter las chasas, schi vegna trid taimp."